ดาวโจนส์ปิดพุ่ง 217 จุด รับผลประกอบการ “ซิตี้กรุ๊ป”
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (15 ต.ค.) โดยได้แรงหนุนจากการพุ่งขึ้นของหุ้นกลุ่มธนาคาร หลังจากซิตี้กรุ๊ปเปิดเผยตัวเลขกำไรพุ่งกว่า 50% ในไตรมาส 3 นอกจากนี้ ตลาดยังขานรับข้อมูลที่ระบุว่า จำนวนคนว่างงานรายสัปดาห์ของสหรัฐปรับตัวลดลงแตะระดับต่ำสุดในรอบกว่า 40 ปี
16 ต.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (15 ต.ค.) ที่ 17,141.75 จุด พุ่งขึ้น 217.00 จุด หรือ +1.28%, ดัชนี NASDAQ ปิดที่ 4,870.10 จุด เพิ่มขึ้น 87.25 จุด หรือ +1.82% และดัชนี S&amp;P500 ปิดที่ 2,023.86 จุด เพิ่มขึ้น 29.62 จุด หรือ +1.49%
นักลงทุนเข้าซื้อหุ้นกลุ่มธนาคารอย่างคึกคัก หลังจากซิตี้กรุ๊ป อิงค์ เปิดเผยว่า ทางธนาคารมีกำไรพุ่งกว่า 50% ในไตรมาส 3 สู่ระดับ 4.29 พันล้านดอลลาร์ หรือ 1.35 ดอลลาร์ต่อหุ้น เมื่อเทียบกับระดับ 2.84 พันล้านดอลลาร์ หรือ 88 เซนต์ต่อหุ้นในช่วงเดียวกันของปีที่แล้ว อันเนื่องมาจากทางธนาคารมีค่าใช้จ่ายทางด้านกฎหมายที่ลดลงอย่างมาก ก่อนหน้านี้นักวิเคราะห์คาดการณ์ก่อนหน้านี้ว่าซิตี้กรุ๊ปมีกำไรต่อหุ้น 1.28 ดอลลาร์ในไตรมาส 3
ผลประกอบการที่แข็งแกร่งของซิตี้กรุ๊ปช่วยหนุนหุ้นกลุ่มธนาคารพุ่งขึ้น โดยหุ้นเจพีมอร์แกน ดีดขึ้น 3.2% หุ้นแบงก์ ออฟ อเมริกา พุ่งขึ้น 3.5% หุ้นคีย์คอร์ป ทะยานขึ้น 4.7% หุ้นซิตี้กรุ๊ป พุ่งขึ้น 4.4% และหุ้นโกลด์แมน แซคส์ ปรับขึ้น 3%, หุ้นกลุ่มพลังงานปรับตัวขึ้น โดยหุ้นเอ็กซอน โมบิล ดีดขึ้น 1.7% หุ้นวาเลโร เอนเนอร์จี พุ่งขึ้น 3.2% และหุ้นเซาท์เวสเทิร์น เอนเนอร์จี ปรับขึ้น 3.1%, หุ้นกลุ่มเทคโนโลยีชีวภาพพุ่งขึ้นติดต่อกัน 2 วันทำการ โดยหุ้นไฟเซอร์ และหุ้นเมอร์ก แอนด์ โค ปรับตัวขึ้นกว่า 2.3% หุ้นแอมเจน หุ้นไบโอเจน และหุ้นจีเลียด ไซนส์ ต่างก็พุ่งขึ้นอย่างน้อย 3.2%
นอกจากนี้ ตลาดยังได้รับแรงหนุนหลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในสัปดาห์ที่แล้ว ลดลง 7,000 ราย สู่ระดับ 255,000 ราย ซึ่งเป็นระดับต่ำสุดในรอบกว่า 40 ปี ทั้งนี้ ตัวเลขดังกล่าวต่ำกว่าระดับ 300,000 รายเป็นเวลามากกว่า 6 เดือนแล้ว ซึ่งเป็นระยะเวลายาวนานที่สุดในรอบกว่า 40 ปี และเป็นสัญญาณบ่งชี้ว่าตลาดแรงงานมีความแข็งแกร่ง
ขณะที่ นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงข้อมูลเงินทุนไหลเข้าและยอดซื้อพันธบัตรรัฐบาลสหรัฐของต่างชาติเดือนส.ค., การผลิตภาคอุตสาหกรรม-อัตราการใช้กำลังการผลิตเดือนก.ย. และดัชนีความเชื่อมั่นผู้บริโภคช่วงต้นเดือนต.ค.จากมหาวิทยาลัยมิชิแกน